Honderde Gupta-werkers hou optog na bankeAtul Gupta (Argieffoto) Oakbay se bedrywighede hang in die weegskaal nadat vier van Suid-Afrika se grootste banke die rekeninge van besighede wat aan die Guptas behoort, gesluit het. Ten minste 7 500 mense werk glo vir Oakbay waaraan Sahara Computers, The New Age-koerant en ANN7 behoort. Die familie het ook belange in mynmaatskappye. Verlede week het werkers ŉ beroep op banke gedoen om die maatskappy se besigheidsrekeninge te heropen en gesê hul lewensbestaan hang van die besluit af. In ŉ ope brief wat deur twee werkerverteenwoordigers geteken is, het die werkers gesê hulle weier om die slagoffers van “korporatiewe konflik” te wees. Die brief is aan die uitvoerende hoofde van die banke gerig, wat Oakbay as kliënt weggewys het en gesê het die maatskappy se eienaars het ’n onbehoorlike invloed op die staat. Die banke se ingrypende besluit oor die Guptas se besigheidsrekeninge het gevolg kort nadat bewerings aan die lig gekom het dat die Gupta-familie pres. Jacob Zuma se aanstelling van Mosebenzi Zwane, minister van mynbou, en die voormalige minister van finansies, Des van Rooyen, beïnvloed het. Mcebisi Jonas en voormalige ANC-LP Vytjie Mentor het onthul die Guptas het ook vir hulle ministersposte aangebied. Kort ná die onthulling het die ouditeursmaatskappy KPMG en Oakbay se JSE-borg Sasfin ook hul bande met Oakbay verbreek. Zwane, Pravin Gordhan, die minister van finansies, en Nelisiwe Mildred Oliphant, die minister van arbeid, is aangesê om met die banke te vergader om ŉ “oplossing te vind” vir hul besluit om die rekeninge te sluit.